**Interni natečaj za OVSE dolgoročno opazovanje lokalnih volitev v Gruziji (2. oktober 2021)**

Organizacija za varnost in sodelovanje v Evropi (OVSE) organizira dolgoročno opazovanje lokalnih volitev, ki bodo 2. oktobra 2021 potekale v Gruziji. Dolgoročni opazovalci bodo prisotni v državi od 2. septembra do 10. oktobra 2021 - v primeru drugega kroga do 7. novembra. Podrobnejše informacije so razvidne iz priložene informacije.

Vse stroške opazovanja krije delodajalec, ki opazovalca ali opazovalko napoti na opazovalno misijo.

**Notranji rok za prijave na interni natečaj je nedelja 8. avgust 2021** **do 23. 59 ure.**

Na interni natečaj za mesta dolgoročnih opazovalcev v misiji OVSE se lahko prijavijo samo javni uslužbenci po postopku, opredeljenem v Zakonu o napotitvi oseb v mednarodne civilne misije in mednarodne organizacije.

Kandidati morajo imeti **odlično znanje angleškega jezika**, znanje lokalnega jezika je prednost. Zelo zaželene so tudi predhodne izkušnje v javni upravi, nevladnih organizacijah in/ali mednarodnih organizacijah, vključenih v opazovanje in/ali organizacijo volilnih postopkov ali poznavanje razmer/izkušnje v Gruziji ali v regiji. Kandidati morajo pred oddajo prijave na spletni strani <http://electionexpert.odihr.pl/> **oblikovati svoj profil in ga potrditi pri nacionalni kontaktni točki.**

Zaradi varovanja osebnih podatkov naj kandidati in kandidatke v OVSE e-bazo tudi sami naložijo sken potnega lista na straneh z biometričnimi podatki. V kolikor imajo profil že kreiran, je potrebno preveriti, ali so v njem ažurni podatki (npr. glede potnega lista). Posebno pozornost je potrebno nameniti pravilnosti kontaktnih podatkov osebe, ki bi jo OVSE kontaktiral v nujnih primerih.

Dejstvo, da je opazovalec ali opazovalka oblikoval svoj profil oziroma da so podatki v profilu ažurirani, naj bo izrecno zapisano tudi v prijavi na opazovanje (e-sporočilu), ki jo je treba skupaj z življenjepisom (Europass) ter izpolnjenim obrazcem za akreditacijo najpozneje do **8. avgusta 2021 do 23.59** poslati na e-naslov **napotitve.mzz@gov.si**. V kolikor kandidat profila ne bo kreiral, prijava ne bo mogoča. Ažuriranje podatkov v že obstoječem profilu pa je nujno, da OVSE nima težav pri akreditaciji in organiziranju logistike. Prijavi je potrebno priložiti tudi soglasje delodajalca, da bo poravnal vse stroške napotitve.

**V zvezi s stroški, ki jih mora delodajalec zagotoviti za svojega uslužbenca, ki ga bo napotil na opazovanje volitev v Gruzijo in v luči covid situacije** **še** **posebej poudarjamo** **potrebo po zagotovitvi ustreznega zdravstvenega zavarovanja in izpolnitev vseh potrebnih pogojev za vstop, bivanje v Gruziji**.

**Zainteresirani kandidati in kandidatke s prijavo sprejemajo in se v polnosti zavedajo možnosti, da se v primeru izbora in napotitve na misijo opazovanja volitev lahko okužijo s covid-19. Priporoča se cepljenje.**

Veljavne bodo le kandidature, ki bodo na OVSE posredovane oziroma potrjene preko Ministrstva za zunanje zadeve. Postopek izbire kandidatov bo potekal v skladu z določili Zakona o napotitvi oseb v mednarodne civilne misije in mednarodne organizacije. Odločitev izbirne komisije je dokončna.

Opazovalci in opazovalke morajo obvezno v treh dneh po vrnitvi iz misije predložiti pisno poročilo o opravljenem opazovanju volitev in ga posredovati na isti naslov.

V primeru vprašanj se obrnite na napotitve.mzz@gov.si.